Užkeikta Cibikalnio merga
Šalia Raseinių miesto yra Prabaudos upelis, prie upelio yra Cibikalnio kalnas, tame kalne yra užkeikta merga ir jos dvaras. Čia buvo toks atsitikimas.

Kokie septyni metai atgal, valdžia liepė ant kelio pro tą kalną iškasti ravus. Buvo nusamdyti keli darbininkai ir jie kasė. Vieną vakarą visi darbininkai nuėjo namo, o vienas iš jų atsiskyrė ir pasiliko prie kelio. Jis nuėjo prie Cibikalnio pasikirsti karkliukų. Jam ten nuėjus, pasirodė mergaitė, apsirėdžiusi baltais rūbais, ir pradėjo kalbėti, prašydama išgelbėti. Sakė:

– Išgelbėk mane, aš tau atiduosiu savo dvarą, kurį tu kartu su manim išgelbėsi. Išgelbėti turi taip: aš pasirodysiu labai baisi, panaši į velnią, o tu turi mane ir tokią baisią pabučiuoti. Bučiuoti gali taip: uždėk ant mano veido nosinukę ir bučiuok.

Jis prižadėjo gelbėti, o ji pasižadėjo jam ant rytojaus pasirodyti.

Ant rytojaus vėl visi išėjo į darbą. Dirbo iki vakaro. Vakare visi ėjo namo, o tas vyras pasiliko užkeiktos mergos gelbėti. Vakare nuėjo jis prie kalno ir laukia tos mergaitės. Pagaliau pasirodė ta mergaitė – ji buvo labai baisi, panaši į velnią.

Rankoje ji turėjo raktus. Kai tik jis ją išvydo, tai labai nusigando ir pradėjo bėgti, o ji pradėjo vytis. Matydama, jog jo nepasivys, ji paleido jam su raktais. Raktai nukrito ant žemės, o ji pranyko. Jis parbėgęs namo sunkiai susirgo, papasakojo savo atsitikimą ir mirė. Tada jo draugai nuėjo ieškoti raktų. Raktus surado ir nunešė kunigui. Kunigas padėjo juos bažnyčioj prie altoriaus.

Padavimai